En 44-årig mand er død efter et knivstikkeri natten til lørdag.

En lejlighed på Aggersundvej i Aalborg Øst var natten til lørdag ramme for et slagsmål, som endte fatalt for en 44-årig mand. Omkring klokken 02.00 fik Nordjyllands Politi anmeldelse om slagsmål i lejligheden. Der var brugt kniv ved slagsmålet, og to personer, den 44-årige samt en 34-årig mand, var blevet såret af knivstik. På sygehuset blev den 44-årige erklæret død, mens den 34-årige er uden for livsfare. Politiet har anholdt en 31-årig mand, som var flygtet fra lejligheden. Han er sigtet for drabet og fremstilles i grundlovsforhør lørdag. Politiet har endnu ikke oplysninger om, hvad der ligger til grund for knivstikkeriet.